**Aripi vă crească pân' la cer!**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Din spuma mării nălucesc

sălbatici cai pursânge trac,

visând tărâm neomenesc,

unde clepsidre sparte zac.

Galopul lor fără hotar,

sub promontoriul uriaș,

e zbuciumul ereditar

zvâcnind în crupe, nărăvaș.

Copite țes și zdrențuiesc

imponderabile mantii,

dantele-verzi de arabesc,

ce-mbracă țărmuri argintii.

Frumoșii cai de ham străini,

cuprinși de freamăt și furtuni,

sunt fulgere, sunt rădăcini,

sunt frânte zboruri de lăstuni.

Norii-dragoni se lăcomesc

mușcând din zorii sângerii,

iar largi talazuri potopesc

nisipuri mult prea timpurii.

Nechează crunt în clarobscur

și se desprind purtați de vânt,

iar forma pierde din contur:

par umbre albe pe pământ,

plutind peste câmpii cu maci,

ușori și liberi. Ei nu pier.

Zburați, sălbaticilor traci,

aripi vă crească pân' la cer!